32002R1756
L 265/1
JURNALUL OFÍCIAL AL UNIUNII EUROPENE
REGULAMENTUL (CE) NR. 1756/2002 AL CONSILIULUI
din 23 septembrie 2002
de modificare a Directivei 70/524/CEE referitoare la aditivii din hrana animalelor cu privire la retragerea autorizării unui aditiv și de modificare a Regulamentului (CE) nr. 2430/1999 al Comisiei
(Text cu relevanță pentru SEE)
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Directiva 70/524/CEE a Consiliului din 23 noiembrie 1970 referitoare la aditivii din hrana animalelor (1), în special articolul 9m,
având în vedere propunerea Comisiei,
întrucât:
(1)
Directiva 82/822/CEE a Comisiei (2) a autorizat pentru prima dată utilizarea coccidiostaticului Nifursol, un nitrofuran, ca aditiv în hrana animalelor. Regulamentul (CE) nr. 2430/1999 al Comisiei (3) a legat această autorizare de persoana responsabilă de punerea în circulație a aditivului menționat pentru o perioadă de 10 ani, fără reevaluare.
(2)
Articolul 9m stipulează retragerea autorizării aditivului dacă vreuna din condițiile de autorizare stabilite în articolul 3a din Directiva 70/524/CEE încetează să mai fie îndeplinită.
(3)
În perioada dintre 1990 și 1995, Comitetul mixt FAO/OMS de experți pentru aditivi alimentari (JECFA) și Comitetul pentru medicamente veterinare (CPMV) au emis avize pentru utilizarea de medicamente veterinare din grupa substanțelor cunoscute sub numele de nitrofurani la animalele crescute pentru cerințele producției alimentare. Aceștia au ajuns la concluzia că, datorită caracterului genotoxic și cancerigen al substanței menționate, nu există posibilitatea identificării unei doze zilnice admisibile (adică un nivel al absorbției de către oameni a reziduurilor din substanțele menționate care se poate considera ca fiind sigur). În consecință, nu a fost posibilă stabilirea unor nivele maxime pentru reziduurile din substanțele respective. Toți nitrofuranii au fost, prin urmare, inserați în anexa IV la Regulamentul (CEE) nr. 2377/90 al Consiliului (4), având ca efect interzicerea în cadrul întregii Comunități a administrării acestor substanțe, drept medicamente veterinare, la animalele crescute pentru necesitățile producției alimentare.
(4)
Prin urmare, Comisia a solicitat Comitetului științific pentru hrana animalelor (CSHA) să procedeze la o nouă evaluare științifică a riscurilor prezentate de Nifursol, care aparține și el grupei nitrofuranilor.
(5)
La 11 octombrie 2001, CSHA a adoptat un aviz referitor la Nifursol, în care concluziona că, pe baza studiilor de potențial mutagen, genotoxic și cancerigen furnizate de persoana responsabilă de punerea în circulație a Nifursol și datorită lipsei de date privind efectele toxicității asupra dezvoltării, nu a fost posibilă determinarea unei doze zilnice acceptabile pentru consumatori. După examinarea datelor complementare, CSHA a confirmat acest aviz la data de 18 aprilie 2002.
(6)
Prin urmare, nu se poate garanta că Nifursol nu prezintă risc pentru sănătatea umană.
(7)
Articolul 3a litera (b) din Directiva 70/524/CEE stipulează că autorizarea unui aditiv în cadrul Comunității se acordă doar dacă, ținând seama de condițiile de utilizare, acesta nu are efecte negative asupra sănătății umane și animale sau asupra mediului înconjurător și nici nu aduce prejudicii consumatorului prin alterarea caracteristicilor produselor de origine animală.
(8)
În consecință, deoarece o condiție prevăzută în articolul 3a din directiva menționată încetează să mai fie îndeplinită pentru coccidiostaticul Nifursol, nu ar mai trebui să se permită utilizarea acestei substanțe ca aditiv în hrana animalelor. În consecință, ar trebui să se modifice Regulamentul (CE) nr. 2430/1999 și partea referitoare la acest coccidiostatic din capitolul II al anexei B la Directiva 70/524/CEE.
(9)
În absența unui aviz favorabil al Comitetului permanent pentru lanțul alimentar și sănătatea animală, Comisia nu a fost în măsură să adopte dispozițiile avute în vedere în conformitate cu procedura instituită de articolul 23 din Directiva 70/524/CEE,
ADOPTĂ PREZENTUL REGULAMENT:
Articolul 1
(1) În anexa I la Regulamentul (CE) nr. 2430/1999 al Comisiei, partea referitoare la aditivul E 769, Nifursol, se elimină.
(2) În capitolul II din anexa B la Directiva 70/524/CEE, partea referitoare la Nifursol, substanță ce aparține grupei coccidiostaticelor și altor substanțe medicamentoase, se elimină.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Se aplică de la 31 martie 2003.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 septembrie 2002.